Paseguruhan ng mga Naglilingkod sa Pribado

Ang Paseguruhan ng mga Naglilingkod sa Pribado (SSS; ) ay isang programang pinapatakbo ng estado para sa panlipunang seguro sa Pilipinas, na inilaan para sa mga manggagawa sa mga pribado, propesyonal at impormal na sektor. Itinatag ang SSS sa bisa ng Batas Republika Blg. 1161, na mas kilala bilang ang Social Security Act of 1954, at kalauna'y binago ng Batas Republika Blg. 8282 noong 1997. Samantala, ang mga empleyado ng gobyerno ay saklaw ng hiwalay na pensiyong pinapatakbo rin ng estado sa ilalim ng Paseguruhan ng mga Naglilingkod sa Pamahalaan (GSIS).

Kasaysayan

Noong kanyang Talumpati sa Kalagayan ng Bansa noong Enero 1948, nanawagan si Pangulong Manuel Roxas sa mga mambabatas na lumikha ng isang programa sa panlipunang seguridad upang magbigay ng ginhawa sa mga mamamayang nahaharap sa mga pagsubok pagkatapos ng digmaan. Ngunit siya ay namatay bago pa man naipasa ang panukalang batas.

Noong Hulyo 7, 1948, sa ilalim ng administrasyon ni Pangulong Elpidio Quirino na humalili kay Roxas, nilikha ang Komisyon sa Pag-aaral ng Paseguruhang Panlipunan sa pamamagitan ng Kautusang Tagapagpaganap Blg. 150. Binuo ng komisyon ang Social Security Act na isinumite sa Kongreso. Noong 1954, sina Kinatawan Floro Crisologo at mga Senador Cipriano Primicias at Manuel Briones ay naghain ng mga panukalang-batas na kalauna’y naging Batas Republika Blg. 1161 o ang Social Security Act of 1954 sa ilalim ng panunungkulan ni Pangulong Ramon Magsaysay. Kilala rin ito bilang Social Security Law (SSS Law).

Gayunpaman, naantala ang pagpapatupad nito dahil sa mga pagtutol ng mga grupong pang-negosyo at manggagawa. Noon lamang 1957 iniharap sa Kongreso ang mga panukalang batas na lumikha sa Batas Republika Blg. 1792, na nagsususog sa orihinal na Social Security Act. Noong Setyembre 1, 1957, sa wakas ay ipinatupad ang Social Security Act of 1954 sa ilalim ng termino ni Carlos P. Garcia (namatay si Magsaysay noong Marso ng taong iyon).200px|thumbnail|right|SSS, Fairview, Lungsod Quezon
Noong Setyembre 7, 1979, binago ng Kautusang Tagapagpaganap Blg. 1636 ang Batas Republika Blg. 1161 at pinalawig ang sapilitang saklaw sa mga taong may sariling hanapbuhay. Nagkabisa ang mga bagong tuntunin noong Enero 1, 1980. Pinahintulutan ng mga bagong alituntunin ang mga magsasaka at mangingisda na mapasama sa saklaw noong 1992, at pagkaraan ng isang taon, ang mga kasambahay na kumikita ng hindi bababa sa ₱1,000 kada buwan. Noong 1995, sinimulan namang saklawin ng SSS ang mga manggagawa sa impormal na sektor na may kaparehong buwanang kita.

Noong Mayo 1, 1997, nilagdaan ni Pangulong Fidel V. Ramos ang Batas Republika Blg. 8282, na kilala rin bilang Social Security Act of 1997. Binago ng batas ang SSS at nagbigay ng mas mahusay na mga pakete ng benepisyo, pinalawak ang saklaw, nagpatupad ng mas pleksibleng pamumuhunan, nagtakda ng mas mahigpit na parusa para sa mga lumalabag sa batas, nagsagawa ng kondonasyon ng mga multa ng mga delinkwenteng tagapag-empleyo, at nagtatag ng isang kusang-loob na pondong probidente para sa mga miyembro.

Ang Programang Himagal ng mga Manggagawa, nagsimula noong 1975, ay nagbibigay ng ibay na himagal na isinakatuparan sa Hunyo 1984 sa manggagawa na ang pagkasakit, kamatayan, o sakuna ay nangyari sa panahon ng mga gawaing may kaugnayan sa hanapbuhay.

Nagsilbi ang SSS sa pamamahala ng programang Medicare para sa pagpapaospital at mga iba pang pangangailangan sa paggagamot ng mga manggagawa sa pribadong sektor; at ang GSIS para sa mga manggagawa sa pampublikong sektor. Gayumpaman, nang dahil sa pagpasa ng Batas Republika Blg. 7875 o ang Batas ng Pambansang Segurong Pangkalusugan ng 1995, naglipat ang SSS at GSIS ng pamamahala ng programang Medicare sa Korporasyon ng Segurong Pangkalusugan ng Pilipinas (PhilHealth) para sa pinagsama at pangmalawakang paraan sa kaunlarang pangkalusugan na isinakatuparan sa Hulyo 1999.

Ang mga pensiyonado sa pagreretiro, kamatayan at may kapansanan ng SSS na dati nang nasakupan ng pagkahantong ng Batas Republika Blg. 7875 noong 4 Marso 1995 ay nagawaran ng mga inam sa pagpapaospital sa ilaim ng PhilHealth. Ang mga pensiyonado na umabot sa pagkahantong ng Batas Republika Blg. 7875 noong 4 Marso 1995 at kapagkuwan ay hindi saklaw maliban sa mga nakamit ang kwalipikasyon na kinakailangan na ipinataw ng PhilHealth.

Mga serbisyo
Nagbibigay ang SSS ng benepisyo para sa kamatayan, libing, panganganak, ganap na kapansanan, pagretiro, sakit at sapilitang kawalan ng trabaho. Ang Employees' Compensation (EC) Program ("Programang Kabayaran sa mga Empleyado"), na sinimulan noong 1975, ay nagbibigay ng karagdagang kabayaran sa mga manggagawang nagkasakit, naaksidente habang nagtatrabaho, o namatay dahil sa tungkulin. Ang mga benepisyo mula sa EC ay ipinagkakaloob lamang sa mga miyembrong may employer bukod sa kanilang sarili.

 Mga kinakailangan sa pagiging miyembro 
Dapat ay hindi bababa sa 15 taong gulang.
Tinatanggap ang mga hindi nagtatrabaho.
Upang makakuha ng panghabambuhay na buwanang pensiyon, ang isang miyembro ng SSS ay dapat hindi bababa sa 60 taong gulang at may hindi bababa sa 120 buwanang hulog.

Mga tagapangasiwa
Simula ng panunungkulanKatapusan ng panunungkulanPangalan 1955  1956  Manuel O. Hizon 1956  1957  Eleuterio L. Adevoso 1957  1958  Rodolfo P. Andal 1958  1959  Emeterio C. Roa, Sr. 1959  1962  Ramon G. Gaviola, Jr. 1962  1963  Rene Espina 1963  1965  Bernardino R. Abes Hunyo 1965  Disyembre 1965  Jovino S. Lorenzo 1966  1986  Gilberto O. Teodoro 1986  1990  Jose L. Cuisia, Jr. 1990  1998  Renato C. Valencia 1998  2001  Carlos A. Arellano Enero 2001  Hulyo 2001  Vitaliano N. Nañagas 2001  2008  Corazon S. De la Paz-Bernardo 2008  kasalukuyan  Romulo S. Neri

Sanggunian

Tingnan din 
Kagawaran ng Pananalapi
Paseguruhan ng mga Naglilingkod sa Pamahalaan (GSIS)
Korporasyon ng Segurong Pangkalusugan ng Pilipinas (PhilHealth)

Mga panlabas na kawing
Websayt ng Paseguruhan ng mga Manggagawa sa Pribadong Sektor (SSS) 
 Pamamahala ng SSS
 Direktoryo ng SSS

Kategorya:Mga ahensiya ng pamahalaan sa Pilipinas
Kategorya:Kagawaran ng Pananalapi (Pilipinas)